Għolew il-prezzijiet taċ-ċilindri tal-gass u l-fuel minbarra tad-diesel. L-Enemalta ħabbret li mil-lum sat-tliet xhur li ġejjin, il-prezz tal-petrol unleaded se jkun €1.44ċ kull litru – żieda ta’ ċentezmu. Il-prezz tal-gasoil tela’ għal €1.04ċ, żieda ta’ żewġ ċentezmi waqt li l-prezz tal-pitrolju sar €1,39ċ, żieda ta’ ċentezmu. Il-prezz tad-diesel baqa’ l-istess, €1.36ċ kull litru. Sadanittant, Liquigas ukoll ħarġet prezz fiss għal-LPG sal-aħħar ta’ Marzu 2014, skont talba tal-Awtorita’ Maltija għar-Riżorsi  biex ikun hemm stabbiltà fil-prezz. Dan wara li Liquigas kienet diġa’ stabbiliet prezz fiss għall-perjodu ta’ bejn Ottubru u Diċembru 2013. Il-prezzijiet il-ġodda li diġa’ daħlu fis-seħħ huma hekk: ċilindru ta’ 12-il kilo sar jiswa €19.20 (żieda ta’ 90ċ) waqt li dak ta’ 15-il kilo sar €24.00 (żieda ta’ €1.10ċ) Sadanittant, il-Gvern, permezz ta’ stqarrija, qal li qed ikompli bil-politika tiegħu ta’ stabbilità fil-prezzijiet tal-fuels. Din hija t-tieni darba li kemm il-prezzijiet tal-fuels kif ukoll tal-gass, ġew iffissati għal perjodu ta’ tliet xhur. Din il-politika tikkuntrasta mas-snin ta’ qabel fejn il-prezzijiet kienu jinbidlu kull xahar.